b'\n_START_ARTICLE_\nOikeuksien s\xc3\xa4hk\xc3\xb6isten hallinnointitietojen loukkausrikos\n_START_PARAGRAPH_\nOikeuksien s\xc3\xa4hk\xc3\xb6isten hallinnointitietojen loukkausrikokseen syyllistyy Suomen rikoslain mukaan henkil\xc3\xb6, joka poistaa tai muuttaa tekij\xc3\xa4noikeuksilla suojatun teoksen s\xc3\xa4hk\xc3\xb6isi\xc3\xa4 hallinnointitietoja. N\xc3\xa4m\xc3\xa4 ovat tietoja, joilla tunnistetaan teos, tekij\xc3\xa4 tai oikeuksien haltija, ja niist\xc3\xa4 s\xc3\xa4\xc3\xa4det\xc3\xa4\xc3\xa4n tekij\xc3\xa4noikeuslaissa. My\xc3\xb6s muutetuilla tiedoilla varustettujen teoskappaleiden levitt\xc3\xa4minen on rikos._NEWLINE_Rikoksesta voidaan tuomita sakkoon tai vankeuteen enint\xc3\xa4\xc3\xa4n yhdeksi vuodeksi. Tuomio voidaan antaa vain, jos tekij\xc3\xa4 on tiennyt, ett\xc3\xa4 teko mahdollistaa tekij\xc3\xa4noikeusloukkauksen tai sen salaamisen. Lis\xc3\xa4ksi teon on oltava omiaan aiheuttamaan huomattavaa haittaa tai vahinkoa. Jos viimeksi mainittu ei t\xc3\xa4yty, voidaan tekij\xc3\xa4 tuomita oikeuksien s\xc3\xa4hk\xc3\xb6isten hallinnointitietojen loukkausrikkomuksesta sakkoon._NEWLINE_Teko m\xc3\xa4\xc3\xa4riteltiin rikolliseksi vuonna 2006 liittyen Lex Karpelaksi kutsuttuun kokonaisuuteen.'